अमृतसर की एकतरफा जीत, पटियाला की हार
चंडीगढ़| 24वेंनेहरू ऑल इंडिया इंटर यूनिवर्सिटी हॉकी टूर्नामेंट में अमृतसर की गुरु नानक यूनिवर्सिटी ने शानदार जीत दर्ज की वहीं पटियाला की पंजाबी यूनिवर्सिटी को हार का सामना करना पड़ा। शिवाजी स्टेडियम में खेले गए मैच में गुरु नानक यूनिवर्सिटी ने नागार्जुन यूनिवर्सिटी को 10-0 से हराया। हाफ टाइम तक विजेता टीम 3-0 से लीड कर रही थी। हरसाहिब सिंह ने टीम के लिए चार शानदार गोल दागे। उन्हें 17वें, 38वें, 53वें और 57वें मिनट में सफलता मिली। इसके अलावा जगजीत सिंह और शुभहरमन सिंह ने दो दो गोल दागे जबकि महरप्रीत और करनबीर सिंह को एक एक गोल करने में सफलता मिली। पटियाला की पंजाबी यूनिवर्सिटी को यूनिवर्सिटी आॅफ मद्रास, चेन्नई ने रोमांचक मुकाबले में 5-4 से हरा दिया। हाफ टाइम तक चेन्नई 4-0 से लीड कर रही थी। पटियाला ने दूसरे हाफ में कम बैक किया लेकिन वे जीत नहीं सके।
awa_Deva hin_Deva